Julkisasiamiehen ratkaisuehdotus Alber 13 päivänä joulukuuta 2001. - Euroopan yhteisöjen komissio vastaan Belgian kuningaskunta. - Jäsenyysvelvoitteiden noudattamatta jättäminen - Direktiivi 98/18/EY - Meriliikenne - Matkustaja-alusten turvallisuussäännöt ja -määräykset. - Asia C-140/01.



Oikeustapauskokoelma 2002 sivu I-02105



Julkisasiamiehen ratkaisuehdotukset

1. Komissio on nostanut kanteen Belgian kuningaskuntaa vastaan jäsenyysvelvoitteiden noudattamatta jättämisen vuoksi, koska Belgian kuningaskunta on pannut puutteellisesti täytäntöön matkustaja-alusten turvallisuussäännöistä ja -määräyksistä 17 päivänä maaliskuuta 1998 annetun neuvoston direktiivin 98/18/EY (jäljempänä direktiivi 98/18/EY) tai pannut sen täytäntöön myöhässä. Belgian kuningaskunta on jättänyt täyttämättä sekä direktiivin 98/18/EY että EY:n perustamissopimuksen mukaiset velvoitteensa.

2. Direktiivin 14 artiklassa säädetään, että jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1.7.1998. Koska komissiolle ei ollut annettu ilmoitusta kansallisista täytäntöönpanotoimista kyseiseen päivään mennessä ja eikä myöskään tämän päivän jälkeen, komissio esitti 11.8.1999 virallisen huomautuksen Belgian hallitukselle. Belgian hallitus toimitti 27.9.1999 päivätyssä vastauksessaan 12.11.1981 annetun kuninkaan päätöksen, joka pitää sisällään osan direktiivissä 98/18/EY säännellyistä aineksista. Belgian hallitus ilmoitti, että direktiivin täytäntöönpanemiseksi annettaisiin toinen kuninkaan päätös. Komissio toimitti 7.9.2000 perustellun lausunnon, jonka johdosta Belgian hallitus ilmoitti 17.10.2000 päivätyllä kirjeellään, että kuninkaan päätös annettaisiin vuoden 2000 joulukuussa. Kun komissio nosti 27.3.2001 kanteen, joka on kirjattu yhteisöjen tuomioistuimen rekisteriin 28.3.2001, ei komissiolle ollut vieläkään ilmoitettu direktiivin 98/18/EY täysimääräisestä täytäntöönpanosta.

3. Komissio vaatii, että yhteisöjen tuomioistuin

1. toteaa, ettei Belgian kuningaskunta ole noudattanut matkustaja-alusten turvallisuussäännöistä ja -määräyksistä 17 päivänä maaliskuuta 1998 annetun neuvoston direktiivin 98/18/EY ja EY:n perustamissopimuksen mukaisia velvoitteitaan, koska se ei ole ilmoittanut komissiolle direktiivin noudattamisen edellyttämiä lakeja, asetuksia ja hallinnollisia määräyksiä tai koska se ei ole toteuttanut direktiivin noudattamisen edellyttämiä toimia,

2. velvoittaa Belgian hallituksen korvaamaan oikeudenkäyntikulut.

4. Belgian hallitus on sekä alustavassa menettelyssä että yhteisöjen tuomioistuimessa käydyssä oikeudenkäynnissä viitannut sekä 12.11.1981 annettuun kuninkaan päätökseen että 9.12.1998 annettuun kuninkaan päätökseen, joissa direktiivi 98/18/EY on ainakin osin pantu täytäntöön. Belgian hallitus esitti kuitenkin sekä alustavassa menettelyssä että yhteisöjen tuomioistuimessa käydyssä oikeudenkäynnissä, että direktiiviä 98/18/EY ei ole pantu täytäntöön täydellisesti ja että tällä hetkellä valmistellaan kuninkaan päätöstä direktiivin täytäntöönpanemiseksi.

5. Yhteisöjen tuomioistuimen vakiintuneen oikeuskäytännön mukaan jäsenyysvelvoitteiden noudattamatta jättämisen toteamisen kannalta määräävä ajankohta on perustellussa lausunnossa asetetun määräajan päättymisajankohta. Kyseistä kuninkaan päätöstä ei kuitenkaan ollut vielä annettu 7.9.2000 päivätyssä perustellussa lausunnossa asetetun kahden kuukauden määräajan, joka alkoi kulua lausunnon tiedoksiantamisesta, kuluttua loppuun.

6. Edelleen yhteisöjen tuomioistuimen vakiintuneen oikeuskäytännön mukaan jäsenvaltion sisäisen oikeusjärjestyksen toimintatapoihin tai tilaan vetoamalla ei voida perustella sitä, miksi direktiivissä säädettyjä velvoitteita ja määräaikoja ei ole noudatettu, ja eikä myöskään sitä, miksi direktiivistä johtuvat velvoitteet on pantu täytäntöön myöhässä tai niitä ei ole noudatettu täydellisesti. Koska perustellussa lausunnossa asetetun määräajan kuluttua loppuun direktiiviä 98/18/EY ei ollut täytäntöönpantu täydellisesti kyseisen jäsenvaltion lainsäädännössä, Belgian kuningaskunta ei ole noudattanut jäsenyysvelvoitteitaan.

7. Jäsenvaltion velvoite panna direktiivi täytäntöön käy ilmi sekä välittömästi direktiivistä 98/18/EY että EY 249 artiklan 3 kohdasta yhdessä EY 10 artiklan kanssa. Koska Belgian kuningaskunta ei ole näin noudattanut jäsenyysvelvoitteitaan, ehdotan, että jäsenvaltio tuomitaan kanteessa esitettyjen vaatimusten mukaisesti.

8. Päätös oikeudenkäyntikuluista tehdään yhteisöjen tuomioistuimen työjärjestyksen 69 artiklan 2 kohdan mukaisesti.

Ratkaisuehdotus

9. Ehdotan, että asia ratkaistaan seuraavasti:

1. Belgian kuningaskunta ei ole noudattanut matkustaja-alusten turvallisuussäännöistä ja -määräyksistä 17 päivänä maaliskuuta 1998 annetun neuvoston direktiivin 98/18/EY ja EY:n perustamissopimuksen mukaisia velvoitteitaan, koska se ei ole antanut direktiivin täydellisen täytäntöönpanon edellyttämiä lakeja, asetuksia ja hallinnollisia määräyksiä määräajassa.

2. Belgian kuningaskunta velvoitetaan korvaamaan oikeudenkäyntikulut.